Masteranzii, doctoranzii și postdoctoranzii UB, invitați să se înscrie la atelierul de cercetare „L’Académie des Traces. Comprendre, questionner et changer le passé, le présent et l'avenir des héritages coloniaux”
În perioada ianuarie-martie 2024, masteratul franco-român Politique en Europe. État, Frontières et Sociétés din cadrul Facultății de Științe Politice a Universității din București co-organizează online un atelier de cercetare intitulat L’Académie des Traces. Comprendre, questionner et changer le passé, le présent et l'avenir des héritages coloniaux. Acest eveniment face parte din ediția de anul viitor a L’Académie des Traces, un program internațional la care se pot înscrie și masteranzii, doctoranzii și postdoctoranzii Universității din București.
Acesta este destinat tinerilor cercetători, profesioniștilor din muzee și curatorilor independenți. Programul va aborda provocările societale majore ridicate de colecțiile coloniale găzduite în muzeele occidentale – colecții care sunt legate în mod inextricabil de o pluralitate de amintiri sensibile și adesea dureroase.
L’Académie des Traces va consta în două formate, care se vor desfășura în perioada ianuarie-martie 2024: un seminar online cu șase în perioada ianuarie-martie 2024 și o Școală de primăvară, care va avea loc la Berlin în perioada 18-24 martie 2024, reunind 12 participanți din Franța, Germania, alte țări europene și țări africane, precum și echipa de organizare și experți din domeniu.
Conținutul dosarului de candidatură
Astfel, masteranzii, doctoranzii și postdoctoranzii Universității din București, precum și profesioniștii din muzee și curatorii independenți, rezidenți într-o țară africană sau europeană, sunt invitați să se înscrie la acest program. Limba de lucru a programului este franceza.
Dosarul de candidatură va cuprinde un CV al candidatului, o sinteză (rezumat) a disertației, tezei de doctorat, proiectului postdoctoral sau expozițional (în cazul experților din muzee și al curatorilor), precum și relevanța acestora pentru tema generală a Școlii de primăvară de la Berlin – trecutul, prezentul și viitorul colecțiilor coloniale găzduite în muzeele occidentale.
De asemenea, candidații vor transmite și o scrisoare de motivație în care vor argumenta motivele participării la atelierul de cercetare, interesul pentru moștenirile coloniale și așteptările de la acest program. Mai multe informații despre întocmirea dosarului de candidatură pot fi consultate aici. 
Termenul-limită pentru depunerea candidaturilor este marți, 27 noiembrie 2023. Candidaturile vor fi transmise la adresa de e-mail academie.traces@cmb.hu-berlin.de.
Lect. univ. dr. Damiana Oțoiu, cadru didactic la FSPUB a UB și coordonator al axei de cercetare „Procese de patrimonializare” din cadrul Centrul Regional Francofon de Studii Avansate în Ştiinţe Sociale (CEREFREA Villa Noël), este membră în echipa de organizare a programului. Ceilalți membri din comitetul organizatoric sunt Felicity Bodenstein, Mathieu Fribault, Franck Ogou, Margareta von Oswald, Damiana Oțoiu, Franck L. Wendyam Pacere, Anna Seiderer, Julie Sissia, Honoré Tchatchouang Ngoupeyou.

L’Académie des Traces a fost inițiată ca urmare a unui dialog între cercetători și profesioniști care lucrează în domeniul muzeelor, al patrimoniului și al educației patrimoniale din Europa și Africa. Este o inițiativă a Humboldt-Universität zu Berlin, a Centrului „Marc Bloch” din Berlin și a École du Patrimoine Africain din Porto Novo, în parteneriat cu Stiftung Genshagen, Université Franco-Allemande, Office Franco-Allemande pour la Jeunesse, Sorbonne Université, Université Paris 8, respectiv masterul franco-român Politique à l’âge global. Etats, frontières et sociétés al FSPUB.


